Morgenen har budt på både rim og byger, men det er sol og tørke, der dominerer dagen.

Det meget smukke vejr fortsætter med sol og dybblå himmel, men det er alligevel køligt for årstiden. Termometrene når i dag op på 12-13 grader, og det er 5 grader køligere end de eftermiddags-temperaturer, vi normalt ser i begyndelsen af maj. Der har tirsdag morgen været frost i den centrale og østlige del af Jylland. I Horsens blev der målt -1,8 grader. Den kolde morgen skyldes blandt andet det helt skyfrie vejr i Jylland. I Østdanmark har morgenen budt på flere skyer og stedvise regnbyger. De fleste steder holder det tørt hele dagen, men i de østlige egne kan der optræde enkelte byger. Du kan her på radar følge dagens byger. I formiddag kan der lokalt falde byger på Sjælland og Lolland-Falster, mens bornholmerne har størst risiko for en byge i eftermiddag og aften.